31978L0316
L 081/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА СЪВЕТА
от 21 декември 1977 година
за сближаване на законодателствата на държавите-членки относно вътрешните инсталации на моторни превозни средства (разпознаване на устройствата за управление, на контролните сигнални устройства и индикаторите)
(78/316/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 100 от него,
като взе предвид предложението на Комисията,
като взе предвид становището на Асамблеята (1),
като взе предвид становището на Икономическия и социален комитет (2),
като има предвид, че техническите изисквания, на които моторните превозни средства трябва да отговарят, съгласно националните законодателства, се отнасят, наред с другото, до разпознаването на устройствата за управление, контролните сигнални устройства и индикаторите;
като има предвид, че тези изисквания са различни за отделните държави-членки; като има предвид, че, следователно, е необходимо всички държави-членки да приемат еднакви изисквания в допълнение или вместо съществуващите правила, в частност, за да се разреши прилагането на процедурата на ЕИО за типово одобрение, която е предмет на Директива 70/156/ЕИО на Съвета от 6 февруари 1970 г. за сближаване на законодателствата на държавите-членки относно типовото одобрение на моторни превозни средства и техните ремаркета (3), изменена с Директива 78/315/ЕИО (4);
като има предвид, че е целесъобразно да се изготвят технически изисквания така че тяхната цел да съвпада с тази на работата, която се извършва в тази област от Икономическата комисия за Европа на Обединените нации и с конкретните технически изисквания, приети от Международната организация за стандартизация (ISO);
като има предвид, че сближаването на националните законодателства относно моторни превозни средства предполага взаимното признаване от държавите-членки на проверките, които всяка една от тях извършва въз основа на общите изисквания,
ПРИЕ НАСТОЯЩАТА ДИРЕКТИВА:
Член 1
По смисъла на настоящата директива „превозно средство“ означава всяко моторно превозно средство, предназначено за движение на път, с най-малко четири колела и максимална проектна скорост, надвишаваща 25 км/ч, с изключение на превозните средства, които се придвижват върху релси, селскостопански трактори и машини, както и превозни средства, които се използват в строителството.
Член 2
Държава-членка не може да отказва да издава типово одобрение на ЕИО или национално типово одобрение за тип превозно средство на основания, свързани с означенията на устройствата за управление, контролните сигнални устройства и индикаторите, когато тези превозни средства отговарят на изискванията на приложения I до IV.
Член 3
Държава-членка не може да отказва или забранява продажбата, регистрацията, въвеждането в експлоатация или употребата на превозно средство на основания, свързани с означенията на устройствата за управление, контролните сигнални устройства и индикаторите, когато тези превозни средства отговарят на изискванията на приложения I до IV.
Член 4
Всички изменения, необходими за привеждането в съответствие на изискванията на приложения I до V с техническия прогрес, се приемат в съответствие с процедурата по член 13 на Директива 70/156/ЕИО.
Член 5
1. Държавите-членки въвеждат в сила разпоредбите, необходими за да се съобразят с настоящата директива, в срок от 18 месеца от нотифицирането ѝ. Те незабавно информират Комисията за това.
2. Държавите-членки съобщават на Комисията текста на основните разпоредби от националното законодателство, които приемат в областта, уредена с настоящата директива.
Член 6
Адресати на настоящата директива са държавите-членки.
Съставено в Брюксел на 21 декември 1977 година.